Del to francament positiu amb el que es va tancar la primera meitat d’enguany s’ha passat a un creixement més discret i manejable durant els mesos d’estiu, el període de més activitat del sector. Un canvi de dinàmica que, ara per ara, no qüestiona un tancament d’any tant o més positiu que el de 2017. Un cop superat el desgraciat segon semestre de l’any passat, el transit de passatgers pel port ha mantingut un creixement relativament estable al voltant del set per cent interanual i s’adreça cap a la cota anual dels 4,5 milions de passatgers embarcats, desembarcats o en trànsit. El segment dels creuers amb origen/final a la ciutat recupera el protagonisme cedit l’any passat alhora que la resta dels creuers mantenen un augment sostingut i intens. Contràriament, el segment dels ferris regulars es limita a consolidar els volums assolits. Que no és poc atès que es mou en màxims històrics després d’un trienni notablement expansiu.